
  Facal Taing


Tha mi fo chomain aig Comhairle nan Leabhraichean a chuidich le cosgaisean a' phròiseict seo. A bharrachd air sin, tha mi taingeil do mo cho-obraichean ann an Roinn na Gàidhlig, Oilthigh Obar Dheathain, a rinn tuilleadh teagaisg gus am biodh tìde agam crìoch a chur air an leabhar seo. 

Bha an Siùbhlaiche-tìme (mar a tha againn air, gu goireasach) a-mach air cùis air an robh sinn aineolach. Dheàrrs is dheàlraich a shùilean liath, agus bha aodann a bhiodh mar bu trice fann air lasadh is beothail. Bha an teine a’ losgadh gu soilleir, agus bha lainnir mhaoth nan solas deàlrach sna lilidhean airgeadach a’ soillseachadh nam builgean a bha a’ boillsgeadh is a’ triall sna glainnichean againn. B’ e e fhèin a dh’innlich ar cathraichean, a bha gar caidreabh ’s gar tàladh seach a bhith a’ gèilleadh rinn is sinn nar suidhe orra, agus bha am faireachadh sòghail ann an dèidh na dinneir a-nis leis gum bi smuaintean ga leigeil gu grinn ma sgaoil saor bho chuibhrichean na foirmealachd. Agus chuir esan far comhair san dòigh seo e—a’ sònrachadh gach puing le colgag chaol—agus sinne nar suidhe a’ gabhail tlachd anns an dìorrasachd aige mun pharadocs ùr (mar a shaoil sinne) agus mu cho torrach ’s a bha esan. 
‘Feumaidh sibh mo leantainn gu dlùth. Bidh agam ri dol às àicheadh beachd no dhà a tha air am measadh fìor le cha mhòr a h-uile duine. Mar eisimpleir, tha an geoimeatraidh a dh’ionnsaich iad dhuibh san sgoil stèidhe air mì-thuigse.’
‘Nach e gnothach caran mòr a tha siud a bhith a’ toirt oirnn tòiseachadh air?’ arsa Filby, neach connsachail is falt ruadh air.
‘Chan eil e san amharc dhomh iarraidh oirbh gabhail ri càil gun adhbhar reusanta air a shon. An ceann ghoirid, bidh sibh a’ gabhail ri uiread ’s a tha a dhìth orm bhuaibh. Tha fhios agaibh, gun teagamh, nach eil loidhne matamataigeil ann idir aig a bheil tiughad de neoni. Dh’ionnsaich iad sin dhuibh? Chan eil a leithid aig raon matamataigeil nas motha. Chan eil anns na rudan seo ach cùisean-beachd.’
‘Tha sin ceart gu leòr,’ ars an Saidhg-eòlaiche.
‘A bharrachd, leis nach eil ach faid, farsaingeachd, is tiughad aig ciùb, chan eil ciùb ann an da-rìribh ann.’
‘Tha mise a’ cur an aghaidh sin,’ arsa Filby. ‘Tha fhios gum faod cruth cruidh a bhith ann. Bidh gach rud fìor—’
‘Sin a chreideas a’ chuid as motha. Ach fuirichibh mionaid. An gabh ciùb sealach a bhith ann?’
‘Chan eil mi gur tuigsinn,’ arsa Filby.
‘An gabh ciùb a bhith ann, ann an da-rìribh, nach mair fad tìde sam bith?’
Dh’fhàs Filby smuaineach. ‘Tha e follaiseach,’ lean an Siùbhlaiche-tìme air, ‘gum feum cruth fìor sam bith a bhith ann ann an ceithir seallaidhean: feumaidh Faid, Farsaingeachd, Tiughad a bhith aige—agus Ùine. Ach tro anfhannachd nàdarrach nam beò, a mhìnicheas mi dhuibh an ceann tiotan, tha sinn buailteach an rud seo a chall. ’S ann a tha ceithir tomhasan ann, is na trì raointean de dh’Àite againn air trì dhiubh sin, agus ’s e Tìm an ceathramh. Thathar dualtach, ge-tà, a bhith a’ dèanamh eadar-sgaradh eadar na trì tomhasan air dàrna làimh agus an ceathramh air an làimh eile, oir tha fhios gum bi ar mothachadh fhèin a’ gluasad mu seach air aon chùrsa air a’ cheathramh dhiubh bho thoiseach gu deireadh ar beathannan.
‘Sin,’ arsa fear glè òg, is e a’ feuchainn an-dràsta ’s a-rithist ri a shiogar ath-lasadh thar a’ chrùisgein; ‘sin... gu math fhèin soilleir.’
‘Nise, tha e fìor àraid gu bheilear a’ call seo cho tric is cho riaghailteach,’ lean an Siùbhlaiche-tìme air, a’ fàs rud beag aighearach. ‘Gu dearbh ’s e seo a thathar a’ ciallachadh nuair a nithear iomradh air a’ Cheathramh Thomhas, ged nach fhios gur e nuair a bhios cuid de dhaoine a’ bruidhinn mun Cheathramh Thomhas. Chan eil ann ach dòigh eile air beachdachadh air Tìm. Chan eil diofar ann eadar tìm agus gin de na trì tomhasan de dh’àite ach gum bi ar mothachadh a’ gluasad troimhe. Ach tha feadhainn amaideach air am beachd a ghlacadh gu ceàrr. Bidh sibh uile air cluinntinn na tha acasan ri ràdh mun Cheathramh Thomhas seo?’
‘Cha chuala mise,’ arsa an t-Àrd-bhàillidh Mòr-roinneil.
‘Chan eil ann ach seo. A rèir an luchd-matamataig againn, thathar a’ bruidhinn air Àite mar gu bheil trì tomhasan ann, is faodar Faid, Farsaingeachd is Tiughad a ràdh riutha, is thèid againn an-còmhnaidh air an sònrachadh le bhith a’ toirt luaidh air trì raointean is gach fear dhiubh sin ceart-cheàrnach gu càch a chèile. Ach tha feadhainn fheallsanachail air a bhith a’ faighneachd carson as e trì tomhasan a th’ ann—carson nach eil tomhas eile ann a tha ceart-cheàrnach an taca ris na trì eile?—agus tha iad fiù ’s air geoimeatraidh Ceithir-sheallach a dhealbhadh. Bha an t-Àrd-ollamh Simon Newcomb a-mach air seo do Chomann Mhatamataig Nuaidh Eabhraic mu mhìos air ais. Tha fhios agaibh, air uachdar còmhnard, aig nach eil ach dà thomhas, gun tèid againn air cruth trì-sheallach a shealltainn, agus san aon dòigh tha iad a’ smaoineachadh gum b’ urrainn dhaibh samhail le ceithir a shealltainn air aon a tha trì-sheallach—nam b’ urrainn dhaibh greim fhaighinn air buaidh-astair a’ ghnothaich. A bheil sibh a’ tuigsinn?’
‘Saoilidh mi gu bheil,’ ars an t-Àrd-bhàillidh Mòr-roinneil le monmhar; bha drèin air, agus dh’fhàs e smuaineach, a bhilean a’ gluasad mar cuideigin ag ath-aithris fhaclan fàidheanta. ‘Seadh, tha mi a’ smaoineachadh gu bheil mi ga thuigsinn a-nis,’ ars esan an dèidh greis, a’ toirt sogan air ann an dòigh rudeigin neo-bhuan.
‘Uill, cha leisg leam innse dhuibh gu bheil mi air a bhith ag obair air a’ gheoimeatraidh seo de na Ceithir Tomhasan fad ùine mòire. Tha cuid de na toraidhean agam annasach. Mar eisimpleir, tha portraid an seo de dhuine aig ochd bliadhna a dh’aois, tè eile aig còig-deug, tèile aig seachd-deug, tèile aig trì air fhichead, agus mar sin air adhart. Tha e coltach gu bheil gach tè seo nan earrainnean, mar gum biodh, cruthan Trì-sheallach den bhith Cheithir-sheallach aige, rud a tha seasmhach is neo-chaochlaideach.’
‘Tha làn fhios,’ lean an Siùbhlaiche-tìme air, an dèidh a bha iomchaidh de stad airson seo a ghabhail a-steach, ‘aig luchd-saidheans nach eil ann an Tìm ach seòrsa de dh’Àite. Seo diagram saidheansail a thathar ag aithneachadh, clàr sìde. Bidh an loidhne seo a shònraicheas mi lem chorraig a’ sealltainn siubhal na meidh-àile. An-dè bha i aig an àirde seo, a-raoir thuit i, sa mhadainn an-diugh dh’èirich i a-rithist, agus mar sin gu socair suas thuige seo. Feumaidh nach ann ann an gin de na tomhasan de dh’Àite a thathar ag aithneachadh a lean an t-airgead-beò an loidhne seo? Ach ’s ann a lean e a leithid de loidhne, agus feumar co-dhùnadh, mar sin, gur ann air an Tomhas-tìme a bha an loidhne ud.’
‘Ach,’ arsa Fear an Leigheis, a’ dùr-choimhead air gual san teine, ‘mas e is nach e ach ceathramh tomhas den Àite a tha ann an Tìm, carson a thathar, is a bhathar bho riamh, ga measadh mar rudeigin eadar-dhealaichte? Agus carson nach tèid againn air gluasad mun cuairt ann an Tìm mar a bhios sinn anns na tomhasan eile de dh’Àite?’
Rinn an Siùbhlaiche-tìme gàire. ‘A bheil sibh cho cinnteach gun tèid againn air gluasad gu saoirsneachail ann an Àite? Don deas is don chlì, faodaidh sinn dol, air ais ’s air adhart furasta gu leòr, agus sin a rinn daoine a-riamh. Tha mi a’ gabhail ris gum bi sinn a’ gluasad gu furasta ann an dà thomhas. Ach dè mu dheidhinn suas is sìos? Tha iom-tharraing a’ cur casg oirnn an sin.’
‘Chan eil buileach,’ arsa Fear an Leigheis. ‘Tha bailiùnaichean ann.’
‘Ach mus robh bailiùnaichean ann, ach a-mhàin le corra leum agus neo-riaghailteachd an uachdair, cha robh saorsa sam bith aig mac an duine air gluasad bheartagail.’
‘A dh’aindeoin sin b’ urrainn dhaibh gluasad suas is sìos beagan,’ arsa Fear an Leigheis.
‘Na b’ fhasa, fada na b’ fhasa sìos na suas.’
‘Agus chan urrainn dhuibh gluasad idir ann an Tìm, chan fhaighear air falbh bhon mhòmaid làthairich.’
‘A charaid chòir, ’s ann an sin a tha sibh gu tur ceàrr. ’S ann an sin a tha an saoghal air fad air a dhol ceàrr. Tha sinn an-còmhnaidh a’ falbh bhon mhòmaid làthairich. Tha ar bith inntinneil, a tha neo-chorporra is gun tomhasan, a’ gluasad thar an Tomhas-tìme aig luaths cunbhalach bhon chreathal chun na h-uaighe. Dìreach mar a shiùbhlamaid sìos nan tòisicheadh ar bith leth-cheud mìle thar uachdar na talmhainn.’
‘Ach ’s e seo an duilgheadas mòr,’ chuir an Saidhg-eòlaiche a-steach. ‘Is urrainnear gluasad mun cuairt ann an gach cùrsa an Àite, ach chan urrainnear gluasad mun cuairt ann an Tìm.’
‘Sin agaibh cnag na cùise den rud mhòr a tha mi air a lorg. Ach tha sibh ceàrr a ràdh nach urrainnear gluasad mun cuairt ann an Tìm. Mar eisimpleir, ma tha mi a’ toirt gum inntinn tachartas gu soilleir, bidh mi a’ dol air ais don tiotan san do ghabh e àite: fàsaidh mi smaoin-sheachranach, mar a chanar. Bidh mi a’ leum air ais fad mòmaid. Tha fhios nach eil dòigh againn air fuireach san ùine a dh’fhalbh fad Tìm sam bith, dìreach mar nach urrainn do fhear borb no ainmhidh fuireach sia troighean a dh’àirde bhon talamh. Ach tha am fear sìobhalaichte nas fheàrr dheth na am fear borb san dòigh seo. Is urrainn dha dol an aghaidh iom-tharraing ann am bailiùn, agus carson nach biodh e an dòchas gun deigheadh aige aon latha air stad no greasad a chur air a thriall air an Tomhas-tìme, no fiù ’s tionndadh is siubhal an rathad eile?’
‘O tha seo,’ thòisich Filby, ‘uile cho—’
‘Carson nach biodh?’ arsa an Siùbhlaiche-tìme.
‘Tha e an aghaidh rian,’ arsa Filby.
‘Dè an rian?’ arsa an Siùbhlaiche-tìme.
‘Faodar dearbhadh gur ionann dubh is geal tro dheasbad,’ arsa Filby, ‘ach cha toirear ormsa a chreidsinn.’
‘Is dòcha nach toirear,’ arsa an Siùbhlaiche-tìme. ‘Ach a-nis tha sibh a’ teannadh air rùn mo rannsachaidhean fhaicinn ann an geoimeatraidh nan Ceithir Tomhasan. O chionn fhada bha fios na fàth agam mu inneal—’
‘Gus siubhal tro Thìm!’ ghlaodh am Fear Glè Òg.
‘A shiùbhlas gu coma ann an gach àirde de dh’Àite is de Thìm, mar a roghnaicheas an draibhear.’
Bha Filby air a shocair a’ gàireachdainn.
‘Ach tha dearbhadh probhail agam,’ ars an Siùbhlaiche-tìme.
‘Bhiodh e gu math fhèin goireasach don eachdraiche,’ chuir an Saidhg-eòlaiche an aire dhaibh. ‘Dh’fhaodte siubhal air ais gus fianais fhaighinn air a’ chunntas a chreidear mu Bhlàr Hastings, mar eisimpleir!’
‘Nach eil sibh a’ smaoineachadh gun tarraingeadh sibh aire oirbh fhèin?’ arsa Fear an Leigheis. ‘Cha robh na bha sin de dh’fhulangas aig ar sinnsearan do dh’às-aimsireachd.’
‘Dh’fhaodte gum faighte a’ Ghreugais bho bhilean Hòmair no Plato fhèin,’ smaoinich am Fear Glè Òg.
‘Nam faighte, is cinnteach gun deigheadh ur ceasnachadh is rannsachadh gur brògan ann an deuchainnean an Oilthigh Chambridge. Tha na sgoilearan Gearmailteach air uiread de phiseach a thoirt air a’ Ghreugais.’
‘Agus an sin tha an t-àm ri teachd,’ ars am Fear Glè Òg. ‘Smaoinichibh air! Dh’fhaodadh neach a chuid airgid a thasgadh, fhàgail gus riadh a chàrnadh, agus greasad air air adhart!’
‘Gu bhith a’ tighinn thairis air sòisealtas,’ arsa mise, ‘air a thogail gu buileach air co-mhaoineach.’
‘Abair na teòiridhean deamhnaidh far-riata!’ thòisich an Saidhg-eòlaiche.
‘Seadh, ’s ann mar sin a bha mi fhèin ga fhaicinn, is mar sin cha tug mi iomradh air gus—’
‘Dearbhadh probhail!’ ghlaodh mise. ‘Tha sibh a’ dol a dhearbhadh sin?’
‘An deuchainn!’ ghlaodh Filby, a bha a’ fàs sgìth san eanchainn.
‘Leigibh leinn ur deuchainn fhaicinn co-dhiù,’ ars an Saidhg-eòlaiche, ‘ged nach e ach amaideas a th’ ann, tha fhios agaibh.’ 
Rinn an Siùbhlaiche-tìme gàire rinn uile. An uair sin, agus fiamh-ghàire fhathast air, agus a làmhan gu domhainn ann am pòcaidean a bhriogais, choisich e gu mall às an t-seòmar, agus chuala sinn a spleuchdain a’ srucadh sìos an trannsa fhada gu obair-lann. Choimhead an Saidhg-eòlaiche oirnn. ‘Saoil dè tha aige?’
‘Cleasaidheachd air choreigin,’ arsa Fear an Leigheis, agus dh’fheuch Filby ri innse dhuinn mu gheasadair a chunnaic e aig Burslem, ach mus do chuir e crìoch air an ro-bhriathar aige thill an Siùbhlaiche-tìme, agus thugadh seanchas Filby gu làr.
B’ e beart-dealbh lainnireach mheatailteach a chùm an Siùbhlaiche-tìme na làimh, gu gann na bu mhotha na cleoc beag, agus air a chur ri chèile gu math meachar. Bha ìbhri agus adhbhar criostalach, trìd-shoilleir air choreigin na broinn. Agus a-nis feumaidh mi a bhith cho soilleir ri soilleir, oir tha na leanas—ach ma ghabhar ris a’ mhìneachadh aige fhèin—na chùis nach gabh a thuigsinn idir. Thog e fear de na bùird ochd-cheàrnachail a bha sgapte air feadh an t-seòmar is chuir e air beulaibh an teine e, agus dhà de a chasan air a’ bhrat-ùrlair. Air a’ bhòrd seo chuir e an t-uidheam. An uair sin tharraing e sèithear thuige fhèin is shuidh e. Cha robh nì sam bith eile air a’ bhòr ach crùisgean beag sgàilte, agus an solas deàlrach bhuaithe sin a’ deàrrsadh air a’ bhall-sampaill. A bharrachd air sin bha mu thuaiream dusan coinneal thall ’s a-bhos, dhà dhiubh ann an coinnlearan pràiseach air a’ bhreus agus feadhainn ann an glèidheadairean, a’ fàgail an t-seòmar air a shoillseachadh gu soilleir. Bha mise nam shuidhe ann an sèithear-gàirdeanach ìosal an tac an teine, agus tharraing mi seo air adhart gus am bithinn gu beagnaich eadar an Siùbhlaiche-tìme agus an teallach. Bha Filby na shuidhe air a chùlaibh, a’ coimhead thar a ghualainn. Bha Fear an Leigheis is an t-Àrd-bhàillidh Mòr-roinneil a’ coimhead air a leth-aghaidh bhon taobh a deas, agus an Saidhg-eòlaiche an aon rud bhon taobh chlì. Sheas am Fear Glè Òg air cùlaibh an t-Saidhg-eòlaiche. Bha sinn uile furachail. Chan urrainn dhomh creidsinn gun deigheadh cleas sam bith a dhèanamh rinn, às bith cho mion-ghrinn ’s a bha a chruthachadh no cho cluiceanta ’s a chaidh a thoirt gu buil, san t-suidheachadh ud san robh sinn.
Choimhead an Siùbhlaiche-tìme oirnne is an uair sin air an uidheam. ‘Seadh?’ ars an Saidhg-eòlaiche.
‘Chan eil,’ ars an Siùbhlaiche-tìme, is e a’ cur uilnean air a’ bhòrd is a’ fàsgadh a làmhan ri chèile os cionn na h-acainne, ‘anns an nì bheag seo ach ball-sampaill. ’S e a th’ ann ach mo phlana airson inneal a thriallas tron tìm. Bheir sibh an aire gu bheil coltas nochdte air fhiaradh air, agus gu bheil coltas àraid priobaidh air a’ bhàr seo, mar nach robh e an da-rìribh ann ann an dòigh air choreigin. Thomh e ri pàirt dheth le chorraig. ‘A bharrachd, tha aon luamhan geal an seo, agus fear eile an seo.’
Dh’èirich Fear an Leigheis às a shèithear is dhùr-choimhead e air an nì. ‘Tha e àlainn air a chur ri chèile,’ ars esan.
‘Bha mi dà bhliadhna ga dhèanamh,’ fhreagair an Siùbhlaiche-tìme. An uair sin, an dèidh dhuinn uile dèanamh na rinn Fear an Leigheis, thuirt e: ‘Nise, tha mi airson gun tuig sibh gu soilleir gum bi an luamhan seo, nuair a ghluaisear e don dàrna taobh, a’ cur an inneil a’ seòladh don àm ri teachd, agus gum bi am fear eile seo ga chur cas mu seach. Tha an dìollaid seo ann far am biodh suidheachan aig siùbhlaiche-tìme. An-ceartuair tha mi a’ dol a phutadh an luamhain, agus ’s ann a dh’fhalbhas an t-inneal. Thèid e à sealladh, ag imeachd don àm ri teachd, agus chan fhaicear e. Thoiribh sùil mhionaideach air a’ ghnothach. Seallaibh air a’ bhòrd cuideachd, gus am bi sibh ag aontachadh nach eil cleasaidheachd sam bith na lùib. Chan eil mi airson ’s gun tèid am ball-sampall seo a dholaidh, is an uair sin gun tèid sionnal a ràdh rium.’
Mhair fosadh mionaid, is dòcha. Bha e coltach gun robh an Saidhg-eòlaiche air impis bruidhinn rium, ach leig e roimhe. An uair sin, chuir an Siùbhlaiche-tìme a chorrag air adhart a dh’ionnsaigh an luamhain. ‘Cha dèan sin a’ chùis,’ ars esan gu h-obann. ‘Thoiribh dhomh iasaid air ur làimh.’ Agus a’ tionndadh gun an t-Saidhg-eòlaiche, thug e làimh an duine ud na làimh fhèin is dh’innis e dha a chorrag a stobadh a-mach. Is mar sin b’ e an Saidhg-eòlaiche fhèin a chuir ball-sampall Inneal na Tìme air adhart air a thuras neo-chrìochnach. Chunnaic sinn uile an luamhan a’ tionndadh. Tha mi gu tur cinnteach nach robh cleasaidheachd sam bith an sàs. Bha uspag gaoithe ann, is leum lasair a’ chrùisgein. Chaidh aon de na coinnlean a smàladh air a’ bhreus, agus gu grad luaisg an t-inneal mun cuairt, dh’fhàs e neo-shoilleir, chaidh fhaicinn mar thaibhse fad diog dh’fhaodte, mar chuairtean de phràis is ìbhri; agus dh’fhalbh e—à sealladh! Ach a-mhàin gun robh an crùisgean ann, bha am bòrd lom.
Dh’fhan a h-uile duine nan tost fad mionaid. An uair sin thuirt Filby gun sealladh sealbh air.
Thill an Saidhg-eòlaiche thuige fhèin bhon tuaineal a bha air, agus gu h-obann choimhead e fon bhòrd. An sin rinn an Siùbhlaiche-tìme gàire aighearach. ‘Seadh?’ ars esan, a’ toirt gu cuimhne an Saidhg-eòlaiche. An uair sin, ag èiridh, chaidh e do chrogan an tombaca air a’ bhreus, agus a’ cur cùlaibh thugainn thòisich e air a’ phìob a lìonadh.
Dhùr-bheachdaich sinn air càch a chèile. ‘Fhaicibh seo,’ arsa Fear an Leigheis, ‘an ann an da-rìribh mu dheidhinn seo a tha sibh? An e gu bheil sibh a’ creidsinn gun do shiubhail an t-inneal seo san tìm?’
‘’S ann a tha,’ arsa an Siùbhlaiche-tìme, a’ cromadh gus coinnlean a lasadh aig an teine. An uair sin, thionndaidh e, a’ cur las ri phìob, airson sùil a thoirt air aodann an t-Saidhg-eòlaiche. (Airson sealltainn nach robh e às a rian, thog an Saidhg-eòlaiche siogar dha fhèin is dh’fheuch e ri a lasadh gun a ghearradh.) ‘A bharrachd air sin, cha mhòr nach eil inneal mòr deiseil agam a-staigh sin’—thomh e ris an obair-lann, ‘agus nuair a tha sin air a chur ri chèile ’s e a tha romham ach sgrìob a thoirt air mo cheann fhèin.’
‘An e gu bheil sibh ag ràdh gun do thriall an t-inneal ud don àm ri teachd?’ arsa Filby.
‘Don àm ri teachd no don àm a dh’fhalbh—chan eil fhios agam, le cinnt, cò aca.’
An dèidh greis, bha grad-smuain aig an t-Saidhg-eòlaiche. ‘Feumaidh gun deach e don àm a dh’fhalbh mas ann a chaidh e àite sam bith,’ ars esan.
‘Carson?’ ars an Siùbhlaiche-tìme.
‘Oir tha mi a’ gabhail ris nach do ghluais e ann an àite, agus ma ghluais e don àm ri teachd, nach ann a bhiodh e fhathast an seo fad an t-siubhail, leis gum feumadh e siubhal tron ùine seo.’
‘Ach,’ arsa mise, ‘ma shiubhail e don àm a dh’fhalbh, bha e air a bhith so-fhaicinn nuair a thàinig sinn a-steach don t-seòmar seo sa chiad dol-a-mach; agus Diardaoin seo chaidh nuair a bha sinn an seo; agus an Diardaoin ron an sin; agus mar sin air adhart!’
‘Àichidhean cudromach,’ ars an t-Àrd-bhàillidh Mòr-roinneil, agus coltas neo-phàirteachd air, a’ tionndadh a dh’ionnsaigh an t-Siùbhlaiche-tìme.
‘Chan eil idir,’ arsa an Siùbhlaiche-tìme, agus, ris an t-Saidhg-eòlaiche: ‘Gabhaibh fhèin beachd. Thèid agaibh air sin a fhreagairt. ’S e a th’ ann ach taisbeanadh fon stairsneach, fhios agaibh, taisbeanadh tanaichte.’
‘Gu dearbh,’ ars an Saidhg-eòlaiche, agus chuir e ar n-inntinnean aig fois. ‘’S e puing shìmplidh a th’ ann ann an saidhg-eòlas. Bu chòir dhomh bhith air smaoineachadh air. Tha e follaiseach gu leòr, agus tha e gu taitneach a’ cuideachadh leis an fhrith-chosamhlachd. Chan urrainn dhuinn an t-inneal fhaicinn, no fhidreadh, dìreach mar nach urrainn dhuinn cuileann fhaicinn air cuibhle a tha a’ toinneadh, no peilear a tha a’ srannadh tron èadhar. Ma tha e a’ siubhal tron tìm leth-cheud no ceud uiread nas luaithe na sinne, ma chuireas e crìoch air mionaid fhad ’s a chuireas sinne crìoch air diog, chan fhàg e buaidh ach leth-cheudamh no ceudamh pàirt de na dh’fhàgadh e mura biodh e a’ siubhal tron tìm. Tha sin soilleir gu leòr.’ Shuath e a làmh tron àite san robh an t-inneal. ‘Am faic sibh?’ ars esan, a’ gàireachdainn.
Shuidh sinn is sinn a’ dùr-choimhead air a’ bhòrd lom mu mhionaid. An uair sin dh’fhaighnich an Siùbhlaiche-tìm dhinn dè ar beachd air a h-uile càil dheth.
‘Tha coltas dàicheil gu leòr air na chuala sinn a-nochd,’ arsa Fear an Leigheis; ‘ach fuirichibh gus a-màireach. Fuirichibh ri toinisg na maidne.’
‘Am bu toil leibh Inneal na Tìme fhèin fhaicinn?’ dh’fhaighnich an Siùbhlaiche-tìme. Agus, air dha sin a ràdh, thog an crùisgean na làimh is stiùir e sinn sìos an trannsa fhada, uspagaich chun na h-obair-lann aige. Tha cuimhne shoilleir agam air priobadh an t-solais, a cheann fharsaing, àraid ann an sgàil-riochd, dannsa nam faileasan, mar a bha sinn uile ga leantainn, a’ gabhail neònachas ach beag-chreidmheach, agus mar a chunnaic sinn an siud san obair-lann dreach na bu mhotha den uidheam bheag a chaidh à sealladh os comhair ar sùilean. Bha pàirtean dheth de niceal, pàirtean de dh’ìbhri, agus pàirtean gun teagamh air an ruspadh no air an sàbhadh à criostal clachach. San fharsaingeachd bha an nì iomlan, ach bha na bàraichean criostalach air an sìneadh neo-chrìochnaichte ri taobh corra duilleag le sgeidsichean, agus thog mi tè dhiubh airson sùil na bu dlùithe a thoirt oirre. B’ e eit a bh’ ann, a rèir choltais.
‘Fhaicibh seo,’ arsa Fear an Leigheis, ‘an ann gu tur an da-rìribh a tha sibh? No an e cleas a tha seo—mar an taibhse ud a sheall sibh dhuinn an Nollaig seo chaidh?’
‘Air an inneal ud,’ arsa an Siùbhlaiche-tìme, a’ togail a’ chrùisgein gu h-àrd, ‘tha fa-near dhomh tìm a rannsachadh. A bheil sin soilleir? Cha robh mi riamh nam bheatha ann an da-rìribh uiread ’s a tha mi an seo.’
Cha robh fhios aig gin againn air ciamar a ghabhamaid ris.
Fhuair mi aiteal de shùil Filby thar gualann Fear an Leigheis, agus phriob e gu sòlaimte rium.

II


Saoilidh mi nach robh gin againn gu buileach a’ creidsinn ann an Inneal na Tìme. ’S e an rud a bh’ ann, gum b’ e an Siùbhlaiche-tìme fear den fheadhainn a tha tuilleadh is toinisgeil a chreidsinn: cha robhar riamh am beachd gun robhar a’ faicinn a h-uile càil a bh’ ann nuair a bha e an làthair; bhathar an-còmhnaidh an amharas ro thasgadh slìogach air choreigin, teòmachd air choreigin am feall-fhalach, air cùl fhosgarrachd làn-mhothachail. Nam b’ e Filby a sheall dhuinn am ball-sampall is a mhìnich an gnothach ann am faclan an t-Siùbhlaiche-tìme, bhiomaid air fada na bu mhiosa de dhì-chreideamh a thoirt dha. Oir bhiomaid air a rùintean a mhothachadh: thuigeadh bùidsear-muicfheoil Filby. Ach bha saobh-smuain air aon de na feartan aig an t-Siùbhlaiche-tìme, agus cha robh earbsa againn ann. Bha rudan a dh’fhàgadh fear nach robh cho toinisgeil ainmeil nach robh ach coltach ri cleasan na làmhan-san. ’S e mearachd a th’ ann gnothaichean a choileanadh gun cus oidhirp. Cha robh na daoine stòlda a bha ga mheasadh cudromach riamh gu tur cinnteach às a ghiùlan: ann an dòigh air choreigin bha iad mothachail gun robh e mar a bhith ag àirneiseachadh seòmar-àraich le pòrsalan mìn a bha ann nan leigeadh iad le feadhainn eile measadh an cliù airson breithneachadh leis a chliù-san. Mar sin cha

